Սասուն Խեչումյան

Սասուն Գեղամի Խեչումյան (), ՀՀ պետական գործիչ, Լոռու մարզի Ալավերդի համայնքի համայնքապետ։

Կենսագրություն 
Սասուն Խեչումյանը ծնվել է 1972 թվականի հունվարի 31-ին Ալավերդի քաղաքում։ Ամուսնացած է, ունի երկու երեխա։

Կրթություն 
1979-1989 թվականներին սովորել է Ալավերդու Սայաթ-Նովայի անվան միջնակարգ դպրոցում, այնուհետև ուսումը շարունակել է Երևանի Խաչատուր Աբովյանի անվան հայկական պետական մանկավարժական ինստիտուտի պատմության և իրավագիտության բաժնում։ Ավարտել է 1995 թվականին՝ ստանալով պատմության և իրավագիտության ուսուցչի որակավորում։

2012-2014 թվականներին հեռակա ուսուցմամբ սովորել է Երևանի Հյուսիսային համալսարանի իրավագիտության բաժնում՝ ստանալով իրավագիտության բակալավրի աստիճան։

Աշխատանքային գործունեություն 
1995 թվականին Լուսավորության նախարարության ուղեգրով 3 տարով գործուղվել է Տավուշի մարզի սահմանամերձ Պառավաքար համայնքի միջնակարգ դպրոց՝ որպես պատմության ուսուցիչ։ Այնուհետև մինչև 2005 թվականն աշխատել է Ալավերդու պետական քոլեջում։ Դասավանդել է իրավագիտության հիմունքներ, աշխատանքային իրավունք, պետական իրավունք, ընտանեկան իրավունք, քաղաքացիական իրավունք և այլ առարկաներ։

2002 թվականին աշխատանքի է ընդունվել Ալավերդու քաղաքապետարանում՝ որպես իրավաբանական բաժնի պետ, իսկ ավելի ուշ՝ որպես աշխատակազմի գլխավոր մասնագետ-իրավաբան։ 2016-2017 թվականներին եղել է ՀՀ Լոռու մարզպետարանի աշխատակազմի ընտանիքի, կանանց և երեխաների իրավունքների պաշտպանության բաժնի պետ։

2002 թվականից Ալավերդի համայնքի ղեկավարին կից գործող «Խնամակալության և հոգաբարձության հանձնաժողովի» նախագահն է, իսկ 2012 թվականից՝ «Համայնքային իրավաբանների միավորում» ՀԿ-ի հիմնադիր նախագահը։ 2013 թվականից ՀՀ Տարածքային կառավարման նախարարության կոլեգիայի անդամ է, 2016 թվականից՝ ՀՀ Տարածքային կառավարման և զարգացման նախարարին կից գործող հասարակական խորհրդի անդամ։

2017 թվականին առաջադրվել է Ալավերդի խոշորացված համայնքի ղեկավարի թեկնածու և նոյեմբերի 5-ին կայացած ընտրությունների արդյունքում հաղթող ճանաչվել։

Ծանոթագրություններ 

Հայ պետական գործիչներ
Ալավերդի
Հայ քաղաքական գործիչներ
ՀՊՄՀ շրջանավարտներ